
DNS fogantyú fejlesztése nagy specificitású molekuláris nanomanipulációra

A lézercsipesz a biofizika egyik legprecízebb erőmérő eszköze. Optikailag csapdázott, funkcionalizált mikrogyöngyök között, jelölt molekulák feszíthetőek ki. Egy alapvető nehézség lehet a vizsgálandó molekula kis mérete, mivel ilyen esetben a két gyöngyöt akár nanométeres távolságba kell hozni a kísérlet kezdetén, mely a gyöngyök aspecifikus összetapadását, és a csapdák közti interferenciát okozhatja. Számos törekvés irányult ennek a problémának az áthidalására, melyek közül a leghatékonyabbnak a vizsgálandó molekula DNS fogantyúkkal való jelölése bizonyult.
Célunk, egy univerzális, antitestekkel funkcionalizálható DNS fogantyú készítése, amellyel molekuláris szintű kölcsönhatások válnak karakterizálhatóvá nagy specificitással.
Kísérleteink során egy 10 kbp és egy 500 bp hosszú DNS szakaszt amplifikáltunk PCR-rel. Ezt a két DNS szakaszt egyazon restrikciós enzimmel emésztettük, így egy rövidebb (300 bp) és egy hosszabb szakaszt (9500 bp) készítettünk komplementer, ragadós végekkel. A kisebb szakasz szulfhidril csoporttal rendelkező végéhez protein G fehérjéket kötöttünk. A fehérje-DNS hibridet ragadós végén keresztül a hosszabb DNS komplementer végéhez kapcsoltuk ligálással. A fogantyú (9800 bp) protein G-vel jelölt végéhez IgG típusú antitestet kötöttünk. A kész fogantyú másik végén lévő biotinon keresztül sztreptavidinnel borított mikrogyöngyök felszínére köthető. A fogantyúk fehérjékkel való funkcionalizációját agaróz gélelektroforézissel és atomierő mikroszkópos (AFM) technikákkal ellenőriztük.
A fehérje-DNS keresztkötés hatékonyságát nagyban növeli a DNS-vég koncentráció maximalizálása, melyet a fogantyú két részre való bontásával (9500 bp, 300 bp) oldottunk meg. A keresztkötés hatékonyságát a minta gélképeken való nagyobb méretek irányába történt eltolódásából állapítottuk meg. AFM felvételeken megfigyeltük a DNS fogantyúk végén lévő gömbszerű struktúrákat.
A fogantyú elkészítését két lépésre bontva (1. DNS-fehérje kötés, 2. DNS-DNS kötés) kialakítottunk egy hibrid fogantyút, mely - mind hosszánál fogva (~3 μm), mind funkciója szempontjából - ideális optikai csipesszel végrehajtható kísérletekhez. Ezek a molekuláris fogantyúk lehetőséget nyújtanak fehérje-fehérje, illetve a mi esetünkben T7 fág-baktérium kölcsönhatások tanulmányozására.



